作者:無名氏
標題:雙調・慶東原
內容:花陰話，柳影歌，世不曾口綻些兒個。行院每炒勃，姨夫每惱聒，奶奶行收撮。落得個擔兒沉，又惹得風聲大。難收救，怎結煞？小恩情播弄得天來大。頑涎兒按捺，私情兒拽塌，好話兒填扎。猶兀自保兒嗔，斷不了姨夫罵。彈初罷，酒乍醒，拈冰紈笑把雕闌憑。林梢雨晴，花前月明，席上風生。駕老鑑湖秋，庚亮南樓興。奇遇參旗動，斗柄挪，為多情攬下風流禍。眉攢翠蛾，裙拖絳羅，襪冷凌波。耽驚怕萬千般，得受用些兒個。